আলোচনা সভায় বক্তারা বলেন, ৭ নভেম্বর বাংলাদেশে ঐতিহাসিক এক ঘটনার টার্নিং পয়েন্ট। ৭ নভেম্বর ঐতিহাসিক ঘটনাটি যদি সংঘটিত না হতো তাহলে আজকের এই বাংলাদেশ আমরা পেতাম না। বাংলাদেশের ইতিহাস হয়তো অন্য রকমভাবে ইতিহাসে স্থান করে নিত। ১৯৭৫ সালের এই দিনে সিপাহী জনতা একাকার হয়ে যদি শহীদ প্রেসিডেন্ট জিয়াউর রহমানকে মুক্ত না করতেন, তাহলে বাংলাদেশ পৃথিবীর বুকে মাথা উঁচু করে দাঁড়াতে পারত না। দেশের সেই ক্রান্তিলগ্নে শহীদ প্রেসিডেন্ট জিয়াউর রহমান অত্যন্ত বলিষ্ঠ হাতে দেশের ক্ষমতার ভার নিয়ে তার মেধা ও যোগ্যতা দিয়ে স্বনির্ভর বাংলাদেশ গড়ার পথে অনেকটাই এগিয়ে গিয়েছিলেন। যেমনটি ১৯৭১ সালে বীরোচিত এক ঘোষণা দিয়ে দেশের আপামোর জনসাধারণসহ শৃঙ্খলা বাহিনীর সদস্যদেরকেও মুক্তিযুদ্ধে ঝাঁপিয়ে পড়ার প্রেরণা জুগিয়ে দেশ স্বাধীন করেছিলেন। কিন্তু দেশীয় এবং আন্তর্জাতিক কুচক্রীমহলের প্ররোচনায় কিছুসংখ্যক বিপথগামী সৈনিক ১৯৮১ সালের ৩০ মে চট্টগ্রামের সার্কিট হাউজে এক ব্যর্থ অভ্যুত্থানের মাধ্যমে বাংলাদেশে উন্নয়নের অগ্রযাত্রা চিরতরে নিভিয়ে দেয়ার হীন চেষ্টা করে।